Werkers se belange in ANC se hande, sê Mkhize | Netwerk24
Deur Lynn Williams 01 Mei 2019 21:16
Dit is net die ANC wat die belange van die werkersklas kan bevorder en hul lewe kan verbeter.
Dit was Woensdag die boodskap van Zweli Mkhize, minister van samewerkende regering en tradisionele sake, in sy toespraak op ’n Werkersdag-byeenkoms van Cosatu in ’n volgepakte Wolfson-stadion in Port Elizabeth.
Zweli Mkhize op Cosatu se Werkersdag-saamtrek in Port Elizabeth. Foto: Lulama Zenzile
Die ANC in die Nelson Mandelabaai-metro het hulle by Cosatu se vieringe aangesluit.
Mkhize sê Werkersdag het sy oorsprong in die bloed, sweet en trane van miljoene werkers.
“Die stryd van werkers is gelykstaande aan die stryd vir vryheid. Talle werkers het gesterf vir ons demokrasie.
“Ons wil vandag hulde bring aan al dié werkers sowel as die werkers wat daagliks nog leiers in hul werkplekke is.”
Hy het die werkers van al die vakbonde in die land aangemoedig om op 8 Mei hul kruisies vir die ANC te trek.
Die ANC-regering maak voorsiening vir veilige werkomgewings, hulle voorsien die werkers van die nodige hulpbronne en goeie lone, en hulle maak seker dat daar nie diskriminasie in die werkplek is nie, meen Mkhize.
Hy het die skare gemaan om nie deur die opposisiepartye mislei te word nie.
“Ons moet fokus op nasiebou. Die belange van die werkersklas is in die hande van ’n ANC-geleide regering.”
Meer oor: Nelson Mandelabaai-Metro | Zweli Mkhize | Port Elizabeth | Anc | Werkersdag | Politiek
ANC wil vertroue herwin, sê Cyril
Maimane klim onder ANC in op DA-saamtrek
ANC wil landwyd 65% steun behaal